钦定古今图书集成/明伦汇编/人事典/第080卷 > 《赠毋丘俭》杜挚
## 钦定古今图书集成/明伦汇编/人事典/第080卷 > 《赠毋丘俭》杜挚

《文章叙录》曰：“挚与毋丘俭乡里相亲，故为诗与俭求仙人药一丸，欲以相感切。俭求助也，俭答以诗，然挚竟不得迁，卒于秘书。”

骐骥马不试，婆娑槽枥间。壮士志未伸，坎轲多辛酸。
伊挚为媵臣，吕望身操竿。夷吾困商贩，甯戚对牛叹。
食其处监门，淮阴饥不餐。买臣老负薪，妻叛呼不还。
释之宦十年，位不增故官。才非八子伦，而与齐其患。
无知不在此，袁盎未有言。被此万病久，荣卫动不安。
闻有韩众药，信来给一丸。